Da BAs reporter Linda Nilsen var på vei hjem fra jobb i en folksom bybanevogn, ble hun stående rett bak førerhuset. Selv om det nok var langt fuktigere ute i regnværet, var det ikke fritt for at noe nedbør fant veien gjennom taket også.

– Det dryppet fra taket hele veien fra byen til Nesttun. Det var ingen jevn strøm av vann, men det dryppet jevnlig, forteller Nilsen. Noen stor vannmengde var det ikke, men hun forteller at det var nok til at en ville unngå å stå under der det dryppet.

– Det var mye folk der, og noen sa «her er vi i Bergen, og så lekker Bybanen?».

Er kjent med lekkasjen

Administrerende direktør Paul M. Nilsen i Bybanen AS forteller at de vet om lekkasjen og fikk vite om den for «en god stund siden», men at det er første gang de får høre om at kunder har merket det.

– Det er minst én vogn som har en lekkasje vi ikke helt har klart å finne ut av, muligens to, sier Nilsen, som tar forbehold om at de har en egen vognansvarlig med bedre kjennskap til lekkasjen. Men han er på tirsdag i Tyskland.

– Vi oppdaget det ved at det bokstavelig talt dryppet fra taket. Problemet er at det lekker et sted, og så følger vannet plater og slikt. Stedet der vannet kommer ut, er ikke nødvendigvis der det lekker inn.

Nilsen kan likevel ikke tenke seg at lekkasjen har noen konsekvenser for maskineriet, men Bybanen har kontaktet leverandøren av vognene angående problemet.

– Unde renhver omstendighet har vi vedlikeholdsavtale med leverandøren til 2026, så vi har god tid til å rette det, sier han. Bybanen ønsker likevel å få utbedret feilen.

– Må det så store nedbørsmengder til som i dag for at lekkasjen skal vise seg?

– Det vet jeg egentlig ikke, for jeg har som sagt bare hørt om problemet. Men jeg håper at det er såpass mye regn som skal til.

– Bergen er kanskje ikke den heldigste byen å ha lekkasje i taket på en bybane?

– Nei, nei. Det er helt uakseptabelt, og må jo rettes, sier Nilsen.